افغانان سوله غواړي- ټرمپ
ولسمشر ټرمپ وايي له طالبانو سره د سولې خبرې په ښه ډول پرمخ روانې دي.
دا ښايي له طالبانو سره د امریکايي پلاوي له مخامخ خبرو وروسته لومړی ځل وي چې ولسمشر دونالد ټرمپ په دغو مذاکراتو کې د پرمختګ په اړه نظر څرګندوي. ښاغلي ټرمپ په خپل تازه ټویټ کې ویلي دي چې د افغانستان مذاکرات ښه روان دي. هغه د چهارشنبې په ورځ (جنوري۳۰) ټویټ کړی دی "له اتلس کلنې جګړې وروسته په افغانستان کې مذاکرات ښه روان دي. جګړه روانه ده خو د افغانستان خلک د دغه نه ختمېدونکې جګړې پای غواړي. وګورو چې مذاکرات بریالي کیږي کنه؟" د افغانستان د بیا پخلاینې په برخه کې د امریکا د بهرنیو چارو وزارت ځانګړي استازي زلمي خلیلزاد ویلي دي چې له طالبانو سره په خبرو کې پرمختګ شوی دی او ځینو رسنیو دا راپورونه هم خپاره کړي دي چې د سولې د یوه تړون مسوده هم چمتو شوې ده. په همدې حال کې د متحدو ایالتونو په سنا کې د اکثریت مشر، مچ مک کونل له ولسمشر ټرمپ څخه غوښتي چې له سوریې او افغانستان څخه ځواکونه ونباسي. نوموړي چې تېره ورځ یې په سنا کې خبرې کولې وویل "موږ د نړۍ پولیس نه یو، خو د نړۍ رهبران یو. دا مهمه ده چې امریکا په نړۍ کې د تروریزم ضد جګړې ایتلاف مشري په غاړه ولري او د خپلو ملګرو تر څنګ ولاړه وه." له افغانستان څخه د امریکایي ځواکونو وتل د طالبانو د سولې مهم شرط ګڼل کیږي. امریکايي دا مهال شاوخوا ۱۴۰۰۰ سرتېري لري چې افغان ځواکونه روزوي، مشورې او تجیهزات ورکوي.